** ZBIERKA INTERNÝCH PREDPISOV**

**REKTORKY AKADÉMIE POLICAJNÉHO ZBORU V BRATISLAVE**

**Čiastka 150 Bratislava 13. decembra 2022 Ročník: 2022**

**O b s a h :**

**150. Pokyn rektorky Akadémie Policajného zboru v Bratislave, ktorým sa vyhlasuje úplné znenie pokynu č. 20/2018 o rigoróznom konaní na Akadémii Policajného zboru v Bratislave ako vyplýva zo zmien a doplnení vykonaných týmto pokynom**

**150.**

**P o k y n**

**rektorky Akadémie Policajného zboru v Bratislave**

**z 13. decembra 2022**,

**ktorým sa vyhlasuje úplné znenie**

**pokynu rektorky Akadémie Policajného zboru v Bratislave**

**zo 14. marca 2018 č. 20/2018 o rigoróznom konaní na Akadémii Policajného zboru v Bratislave ako vyplýva zo zmien a doplnení vykonaných týmto pokynom**

Na zabezpečenie jednotného postupu pri rigoróznom konaní v podmienkach Akadémie Policajného zboru v Bratislave (ďalej len „akadémia“) **u s t a n o v u j e m :**

**Čl. 1**

**Úvodné ustanovenia**

(1) Postup pri rigoróznom konaní upravuje všeobecne záväzný právny predpis.[[1]](#footnote-1)

(2) Rigoróznou skúškou a obhajobou rigoróznej práce uchádzač o rigorózne konanie (ďalej len „uchádzač“) na základe samostatného štúdia preukazuje, že v študijnom odbore   
má hlbšie vedomosti v jeho širšom základe, je spôsobilý osvojovať si samostatne nové poznatky vedy a praxe a je schopný získané vedomosti aplikovať tvorivým spôsobom v praxi.

(3) Úspešnému absolventovi rigorózneho konania je udeľovaný akademický titul „doktor práv“ (skratka „JUDr.“) v študijnom odbore bezpečnostné vedy.

**Čl. 2**

**Rigorózne konanie**

(1) Rigorózne konanie sa začína podaním prihlášky (príloha č. 1) uchádzačom podľa   
čl. 4 ods. 2 a 3 tohto pokynu a jej potvrdením.

(2) Rigorózne konanie sa končí:

1. priznaním akademického titulu akadémiou,
2. doručením písomného oznámenia rektorke akadémie na základe rozhodnutia komisie   
   pre konanie rigoróznej skúšky (ďalej len „rigorózna komisia“), že uchádzač nevyhovel   
   ani pri opakovaní rigoróznej skúšky,
3. doručením písomnej žiadosti uchádzača o ukončenie rigorózneho konania rektorke akadémie,
4. ak uchádzač najneskôr do dvoch rokov od potvrdenia prihlášky nepredloží rigoróznu prácu podľa čl. 5 ods. 6, ods. 7,
5. rozhodnutím rektorky akadémie o zastavení rigorózneho konania z dôvodu nezaplatenia poplatku za rigorózne konanie.

(3) V odôvodnených prípadoch môže rektorka akadémie prerušiť rigorózne konanie   
na základe písomnej žiadosti uchádzača a súhlasného stanoviska predsedu rigoróznej komisie, nie však dlhšie ako na dobu 12 mesiacov.

(4) O prerušení rigorózneho konania rozhoduje rektorka akadémie na základe písomnej žiadosti uchádzača. Žiadosť o prerušenie rigorózneho konania musí byť podaná v lehote určenej podľa čl. 5 ods. 7.

**Čl. 3**

**Podmienky prijatia prihlášky na rigoróznu skúšku a obhajobu rigoróznej práce**

(1) Absolvent štúdia podľa čl. 4 ods. 1 sa môže na akadémii prihlásiť na rigoróznu skúšku, ktorej súčasťou je aj obhajoba rigoróznej práce.

(2) Na rigoróznu skúšku, ktorej súčasťou je aj obhajoba rigoróznej práce, sa môže   
za rovnakých podmienok prihlásiť aj absolvent zahraničnej vysokej školy za predpokladu,   
že jeho doklad o vzdelaní vydaný zahraničnou vysokou školou je rovnocenný s dokladom   
o vzdelaní vydaným vysokou školou v Slovenskej republike.

(3) Prihlášku na rigoróznu skúšku, ktorej súčasťou je aj obhajoba rigoróznej práce (ďalej len „prihláška“) podáva uchádzač rektorke akadémie na adresu Sklabinská č. 1, 835 17 Bratislava, prostredníctvom organizačného oddelenia akadémie (ďalej len „organizačné oddelenie“) priebežne.

**Čl. 4**

**Prijímanie na rigoróznu skúšku**

(1) Prihlášku na rigoróznu skúšku môže podať absolvent študijného programu   
s právnym zameraním, ktorý získal titul „magister“ v študijnom odbore ochrana osôb   
a majetku alebo v študijnom odbore bezpečnostné verejno-správne služby, v študijnom odbore bezpečnostné vedy alebo v študijnom odbore právo, v ktorom získal vysokoškolské vzdelanie.

(2) Prihláška musí mať písomnú formu, musí byť datovaná a podpísaná uchádzačom   
a uchádzač v nej okrem svojich osobných údajov uvedie:

1. vysokú školu a fakultu, na ktorej absolvoval vysokoškolské štúdium 1. a 2. stupňa,
2. študijný odbor a študijný program, v ktorom získal vysokoškolské vzdelanie,
3. zvolenú tému rigoróznej práce s uvedením témy v slovenskom aj anglickom jazyku,   
   ako aj témy všetkých svojich záverečných a kvalifikačných prác,
4. študijné predmety, ktoré si zvolil na vykonanie rigoróznej skúšky a
5. a ďalšie údaje uvedené v predtlači tlačiva prihlášky tohto pokynu.

(3) Obligatórnymi prílohami prihlášky sú:

1. životopis,
2. overená kópia vysokoškolského diplomu ako aj overená kópia dodatku k vysokoškolskému diplomu,
3. overená kópia vysvedčenia o štátnej záverečnej skúške, resp. overená kópia osvedčenia   
   o štátnej skúške,
4. ak bol uchádzačovi priznaný akademický titul „magister“ dodatočne overená kópia   
   o štátnej skúške,
5. ak uchádzač absolvoval zahraničnú vysokú školu, overená kópia rozhodnutia   
   o rovnocennosti dokladu o vzdelaní, prípadne nostrifikačná doložka,
6. zoznam publikovaných prác a článkov súvisiacich so študijným odborom (ak ich uchádzač spracoval).

(4) Ak prihláška uchádzača spĺňa podmienky prijatia na rigoróznu skúšku, akadémia potvrdí prijatie prihlášky a zároveň organizačné oddelenie oboznámi uchádzača. V ostatných prípadoch akadémia prostredníctvom organizačného oddelenia vráti prihlášku, najmä   
ak uchádzač nepredložil požadované doklady alebo ak ide o študijný odbor, v ktorom sa nekoná rigorózna skúška na akadémii.

(5) Centrálnu evidenciu prihlášok na akadémii vedie organizačné oddelenie.

**Čl. 5**

**Rigorózna práca a jej posúdenie**

(1) Návrh tém rigoróznych prác predkladajú katedry na posúdenie príslušnej rigoróznej komisii. Rigoróznu prácu je možné vypracovať z predmetov, ktoré sú uvedené   
v prílohe č. 2 tohto pokynu (povinné a voliteľné) nadväzujúce na príslušnú komisiu, pred ktorou sa bude konať rigorózna skúška.

(2) Témy rigoróznych prác vyhlasuje a schvaľuje rektorka akadémie na návrh vedúcich katedier a potvrdenia predsedom príslušnej rigoróznej komisie svojim opatrením. Zoznam aktuálnych tém je zverejnený na webovom sídle akadémie.

(3) Výber témy rigoróznej práce uchádzača potvrdzuje predseda rigoróznej komisie   
v prihláške uchádzača.

(4) Ak sa uchádzač po podaní prihlášky na rigoróznu skúšku rozhodne, že má záujem písať rigoróznu prácu na inú tému, než na ktorú sa prihlásil, musí následne o zmenu témy písomne požiadať rektorku akadémie po súhlasnom vyjadrení predsedu komisie.

(5) Rigorózna práca sa vypracúva spravidla v štátnom jazyku. So súhlasom rektorky môže byť rigorózna práca napísaná a obhajovaná aj v inom ako štátnom jazyku.

(6) Uchádzač predkladá rigoróznu prácu prostredníctvom organizačného oddelenia predsedovi rigoróznej komisie v rozsahu 70 až 90 strán (126 000 až 162 000 znakov vrátane medzier) v jednom výtlačku v pevnej väzbe a jedenkrát elektronicky na CD/DVD nosiči   
(na ktorom je nahratý len 1 súbor vo formáte PDF s možnosťou kopírovania textu dokumentu). Obsahové a formálne náležitosti rigoróznej práce upravuje osobitný interný predpis akadémie[[2]](#footnote-2).

(7) Rigorózna práca sa predkladá priebežne kedykoľvek a to osobne, prostredníctvom poverenej osoby alebo poštou na organizačné oddelenie najneskôr do dvoch rokov   
od potvrdenia prihlášky na rigorózne konanie.

(8) Referent organizačného oddelenia o odovzdaní rigoróznej práce uchádzačom informuje predsedu rigoróznej komisie a požiada ho o určenie oponenta. Predseda rigoróznej komisie určí oponenta k danej téme spravidla do troch pracovných dní od doručenia informácie a informuje organizačné oddelenie.

(9) Referent organizačného oddelenia po odovzdaní rigoróznej práce vloží osobné údaje uchádzača, ďalšie údaje potrebné pre administratívne spracovanie práce a rigoróznu prácu   
do informačného systému evidencie záverečných prác akadémie (ďalej len „EZP“) a vykoná úkony potrebné na vygenerovanie protokolu o kontrole originality a licenčných zmlúv.   
Pri vkladaní údajov a rigoróznej práce do EZP a pri vypĺňaní údajov potrebných na vytvorenie licenčnej zmluvy je uchádzač povinný poskytnúť referentovi organizačného oddelenia   
bez zbytočného odkladu potrebnú súčinnosť, a to osobne, alebo prostredníctvom elektronickej pošty. Po vygenerovaní licenčných zmlúv a po vyplnení potrebných údajov sa obe licenčné zmluvy vyhotovia v dvoch rovnopisoch, ktoré uchádzač podpíše, a to najneskôr pred začiatkom obhajoby rigoróznej práce.

(10) Po vložení rigoróznej práce do EZP bude spravidla do troch dní vygenerovaný protokol o kontrole originality, ktorý referent organizačného oddelenia zašle prostredníctvom elektronickej pošty uchádzačovi. Referent organizačného oddelenia predloží protokol   
o kontrole originality spolu s rigoróznou prácou a s licenčnou zmluvou predsedovi komisie. Protokol o kontrole originality je podkladom pre vypracovanie oponentského posudku   
(príloha č. 4). Oponent je povinný sa v posudku vyjadriť k protokolu o kontrole originality   
a k zisteným prípadom zhody.

(11) Uchádzač nemôže ako rigoróznu prácu predložiť svoju záverečnú alebo inú kvalifikačnú prácu.

(12) Predseda komisie určí na posúdenie rigoróznej práce najmenej jedného oponenta   
z radov profesorov, docentov, vedeckých pracovníkov s I. alebo II. vedeckým kvalifikačným stupňom alebo odborných asistentov s vedeckým alebo akademickým titulom CSc., Dr., PhD., ArtD., ThDr., alebo z významných odborníkov z praxe. Oponentom písomnej práce k rigoróznej skúške môže byť osoba, ktorá má právo skúšať na štátnej skúške. Oponentom nemôže byť predseda komisie, pred ktorou sa koná obhajoba rigoróznej práce.

(13) Oponent v posudku jednoznačne uvedie, či práca spĺňa alebo nespĺňa požiadavky rigoróznej práce, a to najneskôr do 1 mesiaca odo dňa, v ktorom mu bola rigorózna práca predložená. Oponent predloží organizačnému oddeleniu písomný oponentský posudok   
na rigoróznu prácu (v dvoch vyhotoveniach). Referent organizačného oddelenia doručený oponentský posudok predloží predsedovi komisie a vloží do EZP.

(14) Predseda rigoróznej komisie do šiestich mesiacov od predloženia rigoróznej práce s prihliadnutím na posudok oponenta pozve uchádzača na rigoróznu skúšku alebo rigoróznu prácu uchádzačovi aj so svojim stanoviskom vráti. Pri neprijatí rigoróznej práce môže komisia uchádzačovi v dostatočnom časovom odstupe stanoviť ešte jeden náhradný termín   
na jej predloženie. Pozvánku spolu s oponentským posudkom zasiela uchádzačovi predseda rigoróznej komisie elektronickou poštou prostredníctvom organizačného oddelenia najneskôr 30 dní pred konaním rigoróznej skúšky.

(15) Na rigoróznu prácu, ktorá obsahuje utajované skutočnosti, sa vzťahuje všeobecne záväzný predpis o ochrane utajovaných skutočností.[[3]](#footnote-3) Obhajoba práce obsahujúcej utajované skutočnosti je neverejná. Členovia komisie a oponenti musia byť osoby určené na styk   
s utajovanými skutočnosťami. Stupeň utajenia rigoróznej práce stanovuje uchádzač   
po konzultácii s vedúcim katedry, ktorá tému vyhlásila.

**Čl. 6**

**Rigorózna komisia**

(1) Rigorózna skúška a obhajoba rigoróznej práce sa konajú v tom istom dni   
pred rigoróznou komisiou.

(2) Predsedov rigoróznych komisií a členov rigoróznych komisií schvaľuje Vedecká rada akadémie. Právo skúšať na rigoróznych skúškach majú vysokoškolskí učitelia, pôsobiaci na akadémii vo funkciách profesorov, docentov, odborných asistentov s dosiahnutým titulom „PhD.“ a ďalší odborníci z praxe schválení Vedeckou radou akadémie.

(3) Rigoróznu komisiu tvorí predseda a najmenej traja ďalší členovia. Zloženie rigoróznej komisie určuje z osôb oprávnených skúšať podľa ods. 2 predseda rigoróznej komisie. Na návrh predsedu rigoróznej komisie vymenúva komisiu rektorka akadémie.

(4) Termín konania rigoróznej skúšky stanovuje predseda rigoróznej komisie   
(podľa čl. 5 ods. 14).

(5) Predseda rigoróznej komisie oznámi organizačnému oddeleniu termín uskutočnenia rigoróznej skúšky, mená uchádzačov pozvaných na rigoróznu skúšku a zloženie členov rigoróznej komisie. Organizačné oddelenie oboznámi všetkých členov rigoróznej komisie.

**Čl. 7**

**Rigorózna skúška, jej priebeh a hodnotenie**

(1) Rigorózna skúška sa môže konať, len ak je prítomný predseda rigoróznej komisie   
a traja jej ďalší členovia.

(2) Rigorózna skúška a vyhlásenie jej výsledkov sú verejné, to neplatí, ak rigorózna práca obsahuje utajované skutočnosti.

(3) Rigorózna skúška sa začína obhajobou rigoróznej práce. Po úspešnej obhajobe rigoróznej práce sa koná ústna skúška z dvoch študijných predmetov, ktoré sú schválené Vedeckou radou akadémie. Pri obhajobe rigoróznej práce sa uchádzač vyjadrí   
k pripomienkam, uvedeným v oponentskom posudku a odpovedá na otázky členov komisie.   
V rámci rigoróznej skúšky sú uchádzačovi zadané dve otázky zo zverejnených otázok. Jedna otázka z povinného predmetu a jedna otázka z voliteľného predmetu (príloha č. 2), ktoré uchádzač musí zodpovedať. Odpovedá tiež na prípadné doplňujúce otázky členov komisie. Uchádzačovi sa neposkytuje čas na prípravu odpovede. Obsahové zameranie na rigoróznu skúšku sa zverejňuje na webovom sídle akadémie.

(4) Priebeh rigoróznej skúšky riadi a za činnosť komisie zodpovedá jej predseda.

(5) O výsledku rigoróznej skúšky rozhoduje rigorózna komisia verejným hlasovaním   
na neverejnom zasadnutí v deň konania rigoróznej skúšky. Ak by výsledok hlasovania komisie bol nerozhodný, rozhodujúci je hlas predsedu. Rozhodnutie komisie vyhlási v ten istý deň   
jej predseda verejne hodnotením „vyhovel“ alebo „nevyhovel“.

(6) O rigoróznej skúške referent organizačného oddelenia vyhotoví zápis (príloha č. 5), ktorý podpisuje predseda rigoróznej komisie a členovia komisie prítomní na skúške. Zároveň vykoná aj elektronický zápis do EZP o ukončení rigoróznej skúšky.

(7) Ak sa uchádzač nemôže dostaviť na určený termín rigoróznej skúšky, oznámi   
to bezodkladne predsedovi rigoróznej komisie prostredníctvom elektronickej pošty. Uchádzač bude následne zaradený na nasledujúci termín rigoróznej skúšky.

(8) Ak sa uchádzač v určenom termíne na rigoróznu skúšku nedostavil a svoju neúčasť písomne vážnymi dôvodmi neospravedlnil do 15 dní, hodnotí sa akoby „nevyhovel“.

(9) Uchádzač, ktorý na obhajobe rigoróznej práce alebo na ústnej skúške „nevyhovel“, môže rigoróznu skúšku opakovať najskôr po troch mesiacoch odo dňa konania rigoróznej skúšky. Ak uchádzač obhájil rigoróznu prácu, pri opakovaní rigoróznej skúšky sa obhajoba rigoróznej práce už nekoná.

(10) Uchádzač, ktorý „nevyhovel“ na rigoróznej skúške v zmysle ods. 9, podáva písomnú žiadosť o určenie termínu opakovania rigoróznej skúšky predsedovi rigoróznej komisie prostredníctvom organizačného oddelenia.

(11) Akademický titul „JUDr.“ je možné používať odo dňa úspešného zloženia rigoróznej skúšky.

**Čl. 8**

**Úhrada nákladov spojených s rigoróznou skúškou**

**a obhajobou rigoróznej práce**

(1) Poplatok na úhradu nákladov spojených so zabezpečením rigorózneho konania   
je stanovený na sumu 450,- eur. Lehota pre zaplatenie poplatku za rigorózne konanie je do 15 dní od potvrdenia prijatia prihlášky. O úhrade poplatku uchádzač informuje organizačné oddelenie elektronickou formou. Uchádzač uhradí poplatky za rigorózne konanie bankovým prevodom na účet Akadémie Policajného zboru v Bratislave, vedený Štátnou pokladnicou:   
SK05 8180 0000 0070 00409772, variabilný symbol: 88888.

(2) Poplatok za opakovanie rigorózneho konania je stanovený na sumu 225,- eur. Doklad o úhrade uchádzač predloží najneskôr v deň konania rigoróznej skúšky.

(3) Poplatok na úhradu nákladov spojených so zabezpečením rigorózneho konania   
bude použitý najmä na:

1. administratívnu a účtovnú agendu,
2. odmeny oponentom,[[4]](#footnote-4)
3. odmeny členom komisie,[[5]](#footnote-5)
4. úhradu cestovných nákladov členom komisie a oponentom.

**Čl. 9**

**Úhrada nákladov spojených so zabezpečením vydania diplomu**

**o priznaní akademického titulu**

(1) Poplatok na úhradu nákladov spojených so zabezpečením vydania diplomu   
o priznaní akademického titulu uchádzačom je stanovený na sumu 40,- eur.

(2) Poplatok na úhradu nákladov spojených so zabezpečením vydania diplomu   
o priznaní akademického titulu uchádzačom bude použitý na úhradu nákladov, najmä na:

1. administratívnu agendu,
2. úhradu iných prevádzkových nákladov spojených s odovzdávaním diplomu.

(3) Zaplatenie poplatku podľa ods. 1 preukazuje elektronickou formou uchádzač   
do 15 dní po úspešnom vykonaní rigoróznej skúšky.

**Čl. 10**

**Spoločné, prechodné a záverečné ustanovenia**

(1) Po úspešnom absolvovaní rigoróznej skúšky odovzdá organizačné oddelenie rigoróznu prácu, CD/DVD nosič a oponentský posudok do knižnice akadémie. Prihlášku   
na rigoróznu skúšku, licenčnú zmluvu, oponentský posudok a zápis o rigoróznej skúške archivuje organizačné oddelenie. Archiváciu rigoróznej práce obsahujúcej utajované skutočnosti zabezpečuje katedra, ktorá tému vyhlásila.

(2) Výnimku z ustanovení čl. 8 ods. 1 môže povoliť rektorka akadémie.

(3) zrušuje sa

(4) Dňom nadobudnutia účinnosti tohto pokynu sa zrušuje pokyn rektorky Akadémie Policajného zboru v Bratislave č. 19 z 12. 02. 2021 o rigoróznom konaní na Akadémii Policajného zboru v Bratislave, ktorým sa mení a dopĺňa pokyn rektorky Akadémie Policajného zboru v Bratislave č. 20/2018 o rigoróznom konaní na Akadémii Policajného zboru v Bratislave v platnom znení.

(5) Týmto pokynom sa spravujú aj rigorózne konania, ktoré sa začali   
pred nadobudnutím jeho účinnosti podľa doteraz platného predpisu.

(6) Tento pokyn nadobúda účinnosť dňom vydania.

Č. p.: APZ-OO-3-149/2022

**Lucia Kurilovská, v.r.**

**Príloha č. 1 k pokynu rektorky APZ č. 150/2022**

**P R I H L Á Š K A**

na rigoróznu skúšku na Akadémii Policajného zboru v Bratislave

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Údaje o uchádzačovi** | | | | | | | | |
| **Titul, meno a priezvisko:** | | | |  | | | | |
| **Rodné číslo:** | | | |  | | | | |
| **Adresa bydliska** | | | | | | | | |
| Ulica a číslo domu: | | | |  | | | | |
| Mesto: | | | |  | | | | |
| PSČ: | | | |  | | | | |
| Tel. kontakt: | | | |  | | | | |
| E-mail: | | | |  | | | | |
| **Údaje o vysokoškolskom vzdelaní** | | | | | | | | |
| Vysoká škola a fakulty vysokej školy - vzdelanie I. stupňa: | | | |  | | | | |
| Vysoká škola a fakulty vysokej školy - vzdelanie II. stupňa: | | | |  | | | | |
| Študijný odbor a študijný program vysokej školy  - vzdelanie II. stupňa: | | | | | | |  | |
| **Ďalšie údaje** | | | | | | | | |
| Povinný študijný predmet na vykonanie rigoróznej skúšky: | | | | | | | | Trestné právo hmotné  Trestné právo procesné  Správne právo hmotné  Správne právo procesné**[[6]](#footnote-6)** |
| Študijný predmet, v ktorom bude vypracovaná rigorózna práca: | | | | | |  | | |
| Téma rigoróznej práce:[[7]](#footnote-7) |  | | | | | | | |
| Téma diplomovej práce: |  | | | | | | | |
| Téma bakalárskej práce: |  | | | | | | | |
| Témy ďalších záverečných a kvalifikačných prác: |  | | | | | | | |
| Ústna skúška zo študijných predmetov: | | | 1. | | | | | |
| 2. | | | | | |
| **Dátum a podpis uchádzača:** | |  | | | | | | |
| **Prihlášku na rigoróznu skúšku prijal dňa:** | | | | |  | | | |

Vyjadrenie predsedu rigoróznej komisie k téme rigoróznej práce:

n e s ú h l a s í m - s ú h l a s í m

Meno a priezvisko predsedu rigoróznej komisie: ..................................................................

Dátum: ................................... Podpis: .................................

**Príloha č. 2 k pokynu rektorky APZ č. 150/2022**

**Povinné a  voliteľné predmety v študijnom odbore**

**bezpečnostné vedy**

|  |  |  |
| --- | --- | --- |
| **Číslo**  **komisie** | **Povinné predmety** | **Voliteľné predmety** |
| 1. | Trestné právo hmotné  Trestné právo procesné | Kriminológia  Teória operatívno-pátracích činností  Kriminalistika |
| 2. | Trestné právo hmotné  Trestné právo procesné | Teória verejno-poriadkových činností  Teória dopravno-bezpečnostných činností  Teória a metodika vyšetrovania |
| 3. | Správne právo hmotné  Správne právo procesné | Teória ochrany určených osôb a objektov  Teória kontroly hraničného a cudzineckého režimu |
| 4. | Správne právo hmotné  Správne právo procesné | Teória verejnej správy  Ekonomika a financie verejného sektora |
| 5. | Správne právo hmotné  Správne právo procesné | Teória bezpečnostných rizík  Teória civilnej ochrany  Teória ochrany pred požiarmi  Krízový manažment vo verejnej správe |

**Príloha č. 3 k pokynu rektorky APZ č. 150/2022**

**Predsedovia komisií pre rigorózne skúšky**

**Komisia č. 1:** Dr.h.c. prof. JUDr. Lucia Kurilovská, PhD.

**Komisia č. 2:** plk. doc. JUDr. Klaudia Marczyová, PhD.

**Komisia č. 3:** pplk. doc. Mgr. JUDr. Mgr. Janka Hašanová, PhD.

**Komisia č. 4:** prof. Dr. Jozef Balga, PhD.

**Komisia č. 5:** prof. Ing. Jana Müllerová, PhD.

**Príloha č. 4 k pokynu rektorky APZ č. 150/2022**

**Posudok oponenta rigoróznej práce**

**Názov rigoróznej práce:**

**Autor:**

**Oponent:**

**Pracovisko posudzovateľa:**

**Akademický rok:**

**Hodnotenie záverov:**

Podľa Protokolu o kontrole originality z EZP (výsledkov posúdenia miery zhody textu s databázou originálnych textov)

**Hodnotenie zhody:**

Posudzovaná práca vykazuje celkovú zhodu ...% s iným textom uvedeným v EZP, avšak najväčšia dielčia zhoda je ....% čo svedči o .............................

**Slovné hodnotenie práce:**

**Prínos (silné stránky) práce:**

**Nedostatky (slabé stránky) práce:**

**Odporúčania, otázky alebo námety týkajúce sa obhajoby záverečnej práce:**

**Celkové hodnotenie práce:**

prácu v predloženej podobe k obhajobe **odporúčam/neodporúčam**

V Bratislave ..................................

..............................................

oponent

**Príloha č. 5 k pokynu rektorky APZ č. 150/2022**

|  |  |  |  |  |
| --- | --- | --- | --- | --- |
| **Zápisnica z rigorózneho konania** | | | | |
| Rigorózant (meno, priezvisko, titul): | |  | | |
| Rok narodenia: | |  | | |
| Študijný odbor (kód): | |  | | |
| Obhajoba rigoróznej práce:  Záverečné hodnotenie: obhájil/neobhájil  Rigorózna skúška:  Záverečné hodnotenie: prospel/neprospel | | | | |
| Celkové hodnotenie: | vyhovel/nevyhovel | | Dátum rigorózneho konania: |  |
| Predseda komisie: |  | | | |
| Členovia komisie: |  | | | |

1. Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov. [↑](#footnote-ref-1)
2. Smernica rektora Akadémie Policajného zboru v Bratislave o bibliografickej registrácii, kontrole originality, uchovávaní, sprístupňovaní a základných náležitostiach záverečných, rigoróznych   
   a habilitačných prác (Príloha k ZP R APZ č. 9/2011). [↑](#footnote-ref-2)
3. Zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov. [↑](#footnote-ref-3)
4. Čl. 3 písm. b) pokynu rektorky Akadémie PZ v Bratislave č. 14/2019 o odmenách za autorské, recenzné, výchovno-vzdelávacie a iné činnosti. [↑](#footnote-ref-4)
5. Čl. 3 písm. a) pokynu rektorky Akadémie PZ v Bratislave č. 14/2019 o odmenách za autorské, recenzné, výchovno-vzdelávacie a iné činnosti. [↑](#footnote-ref-5)
6. Nehodiace sa škrtnite. [↑](#footnote-ref-6)
7. Tému rigoróznej práce je potrebné uviesť v slovenskom aj v anglickom jazyku. [↑](#footnote-ref-7)